Paul Roos steeds op wenpad | Netwerk24
Paul Roos steeds op wenpad
Francois Joubert van PRG se eerste span in aksie met die kolf teen Wynberg.
Die eerste krieketspan van Paul Roos Gimnasium het die afgelope naweek voortgebou op sy oorwinning oor die Hoër Jongenskool Paarl deur in Kaapstad die span van Wynberg Boys’ High in ’n naelbytstryd te klop.
Wynberg het eerste gekolf en het ’n totaal van 172/8 aangeteken in sy 65 boulbeurte binne die gegewe tydsbestek. PRG se draaibalbouler Anele Matya het verwoesting gesaai deur 22 boulbeurte te boul en het vyf paaltjies vir 46 lopies geneem. Matya het ook in die proses sy 50ste paaltjie vir PRG se eerste span geneem.
PRG is daarna ingestuur om te gaan kolf en het die totaal van Wynberg verbygesteek met vier balle oor in slegs 55 boulbeurte.
PRG se kolwers wat presteer het, was Francois Joubert (39 lopies) en Stephan Maree (49 lopies). PRG het die wedstryd met drie paaltjies gewen.
PRG kom eerskomende Vrydag te staan teen die besoekende span van Grey High van Port Elizabeth.